stanford-oval/wikipedia huggingface dataset:
תוכנית להערכה בין-לאומית של כישורי מבוגרים (PIAAC)
מיומנויות בסיסיות מוערכות > אוריינות מתמטית > תיאור של רמות ההישג באוריינות מתמטית של PIAAC

מתחת לרמה 1: 0 - 175 משימות ברמה זו מחייבות את המשיבים לבצע תהליכים פשוטים כמו ספירה, מיון, ביצוע פעולות חשבון בסיסיות עם מספרים שלמים, עם כסף, או זיהוי ייצוגים מרחביים נפוצים בהקשרים קונקרטיים ומוכרים שבהם התוכן המתמטי מפורש. עם מעט או ללא טקסט או הסחות כלל.
רמה 1: 176 – 225 משימות ברמה זו מחייבות את המשיב לבצע תהליכים מתמטיים בסיסיים בהקשרים נפוצים וקונקרטיים שבהם התוכן המתמטי מפורש, ועם מעט טקסט ומינימום הסחות. משימות דורשות בדרך כלל תהליכים חד-שלביים או פשוטים הכוללים ספירה, מיון, ביצוע פעולות חשבון בסיסיות, הבנת אחוזים פשוטים כגון 50%, ואיתור וזיהוי אלמנטים של ייצוגים גרפיים או מרחביים פשוטים או נפוצים.
רמה 2: 226 – 275 משימות ברמה זו דורשות מהמשיב לזהות ולפעול על פי מידע ורעיונות מתמטיים המוטבעים במגוון של הקשרים נפוצים שבהם התוכן המתמטי די מפורש או חזותי עם מעט הסחות באופן יחסי. משימות נוטות לדרוש יישום של שני שלבים או תהליכים או יותר, הכוללים חישוב עם מספרים שלמים ועשרונים נפוצים, אחוזים ושברים; מדידה פשוטה וייצוג מרחבי; אוּמדָן; ופרשנות של נתונים ושל סטטיסטיקות פשוטות יחסית בטקסטים, בטבלאות ובגרפים.
רמה 3: 276 – 325 משימות ברמה זו דורשות מהמשיב להבין מידע מתמטי שעשוי להיות פחות מפורש, מוטמע בהקשרים שאינם תמיד מוכרים ואשר מיוצגים בדרכים מורכבות יותר. המשימות דורשות מספר שלבים ועשויות לכלול בחירה של אסטרטגיות לפתרון בעיות ותהליכים רלוונטיים. המשימות נוטות לדרוש יישום של חוש למספרים וחוש מרחבי; זיהוי ועבודה עם קשרים מתמטיים, דפוסים ופרופורציות המתבטאים בצורה מילולית או מספרית ופרשנות וניתוח בסיסי של נתונים וסטטיסטיקות בטקסטים, בטבלאות ובגרפים.
רמה 4: 326 – 375 משימות ברמה זו דורשות מהמשיב להבין מגוון רחב של מידע מתמטי שעשוי להיות מורכב, מופשט או מוטבע בהקשרים לא מוכרים. משימות אלו כוללות ביצוע שלבים מרובים ובחירת אסטרטגיות ותהליכים רלוונטיים לפתרון בעיות. המשימות נוטות לדרוש ניתוח וחשיבה מורכבת יותר לגבי כמויות ונתונים; סטטיסטיקה והסתברות, יחסים מרחביים והישתנות, פרופורציות ונוסחאות. משימות ברמה זו עשויות לדרוש גם הבנת טיעונים או מתן הסברים מנומקים היטב לתשובות או לבחירות.
רמה 5: 376 – 500 משימות ברמה זו דורשות מהמשיב להבין ייצוגים מורכבים ורעיונות מתמטיים וסטטיסטיים מופשטים ופורמליים, אולי מוטמעים בטקסטים מורכבים. ייתכן שהמשיבים יצטרכו לשלב כמה סוגים של מידע מתמטי, כאשר נדרשים תרגום או פרשנות ניכרים. הם ידרשו להסיק מסקנות, לפתח או לעבוד עם טיעונים או מודלים מתמטיים, ולהצדיק, להעריך ולשקף באופן ביקורתי פתרונות או בחירות.
מיומנויות בסיסיות מוערכות > פתרון בעיות בסביבות עתירות טכנולוגיה (נקרא גם פתרון בעיות אדפטיבי)

PIAAC הוא הסקר הבין-לאומי הראשון ליישום פתרון בעיות בסביבות עשירות בטכנולוגיה (ICT). מיומנות מפתח זו מוגדרת כיכולת להשתמש בהצלחה בטכנולוגיות דיגיטליות, בכלי תקשורת וברשתות, על מנת לחפש, לתקשר ולפרש מידע. הגל הראשון של PIAAC מתמקד באופן שבו אנשים ניגשים למידע ומשתמשים בו בסביבה המתבססת על מחשבים. הפריטים כוללים מיון ושליחת הודעות דואר אלקטרוני, מילוי טפסים דיגיטליים והערכה של תוכן המידע ושל אמינות אתרי אינטרנט שונים.
רמה 1: 241 – 290 ברמה זו, משימות דורשות בדרך כלל שימוש ביישומי טכנולוגיה זמינים ומוכרים, כגון תוכנת דואר אלקטרוני או דפדפן אינטרנט. כדי לגשת למידע או לפקודות הנדרשות לפתרון הבעיה
לא נדרש ניווט או נדרש במידה מועטה. הבעיה עשויה להיפתר ללא קשר למודעות המשתמש ולשימוש שלו בכלים ופונקציות ספציפיות (למשל פונקציית מיון). המשימות כוללות כמה שלבים ומספר מינימלי של מפעילים. ברמה הקוגניטיבית, המשיב יכול בקלות להסיק לגבי המטרה מתוך הגדרת המשימה. פתרון הבעיה מחייב את המשיב ליישם קריטריונים מפורשים ויש מעט דרישות ניטור (למשל המשיב אינו צריך לבדוק אם הוא השתמש בנוהל המתאים או אם הוא התקדם לקראת הפתרון). זיהוי תוכן והפעלות יכול להיעשות באמצעות התאמה פשוטה. נדרשות רק צורות פשוטות של הנמקה, כגון הקצאת פריטים לקטגוריות; אין צורך להבדיל או לשלב מידע.
רמה 2: 291 – 340 ברמה זו, משימות דורשות בדרך כלל שימוש ביישומי טכנולוגיה גנריים וספציפיים יותר. לדוגמה, ייתכן שהמשיב יצטרך לעשות שימוש בטופס מקוון חדש. נדרש ניווט מסוים בין דפים ויישומים כדי לפתור את הבעיה. השימוש בכלים (למשל פונקציית מיון) יכול להקל על פתרון הבעיה. המשימה עשויה לכלול מספר שלבים ומפעילים. ייתכן שהמשיב יצטרך להגדיר את מטרת הבעיה, אם כי הקריטריונים שיש לעמוד בהם הם מפורשים. יש דרישות ניטור גבוהות יותר. עשויות להופיע תוצאות בלתי צפויות או מבוי סתום. המשימה עשויה לדרוש הערכת הרלוונטיות של קבוצת פריטים כדי להתעלם מהסחות. ייתכן שיהיה צורך באינטגרציה כלשהי ובהנמקת מסקנות.
רמה 3: 341 – 500 ברמה זו, משימות דורשות בדרך כלל שימוש ביישומי טכנולוגיה גנריים וספציפיים יותר. נדרש ניווט מסוים בין דפים ויישומים לפתרון בעיות. נדרש שימוש בכלים (למשל פונקציית מיון) כדי להתקדם לקראת הפתרון. המשימה עשויה לכלול מספר שלבים ומפעילים. ייתכן שהמשיב יצטרך להגדיר את מטרת הבעיה. הקריטריונים שיש לעמוד בהם עשויים להיות מפורשים או לא. בדרך כלל יש דרישות ניטור גבוהות. סביר שיתרחשו תוצאות בלתי צפויות והגעה למבוי סתום. המשימה עשויה לדרוש את הערכת הרלוונטיות והאמינות של המידע על מנת להתעלם מהסחות. ידרש במידה רבה צורך באינטגרציה ובנימוקים מסקנתיים.
מבנה הסקר

PIAAC הוקמה על ידי המדינות החברות ב-OECD בשנת 2008, וכמו PISA, גם היא מתוכננת כתוכנית רב-מחזורית. סבב 1 התקיים בשנים 2008-13 (מחקר ראשי ב-2011 ), סבב 2 התקיים בשנים 2012-16, וסבב 3 ב-2014-18 (מחקר ראשי ב-2016-17). המחזורים שלאחר מכן יכולים לאפשר ניטור וניתוח שינויים עתידיים במיומנויות המבוגרים ולספק אינדיקציות ראשונות היכן הושגו שיפורים והיכן נמשך מצב לא טוב. 24 מדינות השתתפו בסיבוב הראשון של PIAAC. תשע מדינות נוספות הביעו עניין גם בהשתתפות ב-PIAAC. לפחות 5,000 משיבים שנבחרו באקראי בין הגילאים 16 ל-65 רואיינו והוערכו בכל מדינה משתתפת. הסקר בוצע כראיון אישי הכולל שאלון ולאחריו הערכת מיומנויות, שגרסת מחשב או נייר שלו הושלמה באופן עצמאי על ידי הנשאל בנוכחות המראיין; כל הראיון (כולל ההערכה) נמשך בין שעה וחצי לשעתיים.
ממצאים

הממצאים מהסקר האחרון שפורסם בדצמבר 2024:
המדינות שמיומנויות המבוגרים בהן הן הגבוהות ביותר הן פינלנד, יפן, הולנד, נורווגיה ושוודיה. מדינות אלה מצטיינות בכל תחומי המיומנות שנבדקו, עם אחוז גבוה של אוכלוסיית בוגרים בעלי יכולות מתקדמות.
בממוצע, 18% מאוכלוסיית הבוגרים במדינות ה-OECD חסרים את הרמה הבסיסית ביותר של מיומנויות אלו.
בעשור האחרון, רמת האוריינות שופרה רק בדנמרק ובפינלנד, בעוד שבשאר המדינות היא נותרה יציבה או ירדה.
הסקר מצביע על פער גדל והולך ברמת המיומנויות בין בוגרים בעלי השכלה גבוהה לבעלי השכלה נמוכה.
למרות שבוגרים בעלי השכלה גבוהה משיגים בדרך כלל צביון גבוה יותר, רמת השכלה גבוהה לא תמיד מיתרגמת לרמת מיומנויות גבוהה.
כשליש מהעובדים במדינות ה-OECD לא מותאמים למשרותיהם, מבחינת ההכשרה, המיומנויות או תחומי הלימוד שלהם.
בוגרים להורים בעלי השכלה גבוהה מציגים רמות אוריינות גבוהות יותר בהשוואה לבוגרים להורים בעלי השכלה נמוכה.
הפערים במיומנויות בין בוגרים מרקעים סוציו-אקונומיים שונים משתנים ממדינה למדינה.
המלצות הדו"ח

דגש על למידה מתמשכת לאורך כל החיים, תוך התאמת מערכות החינוך וההכשרה לצרכים המשתנים.
התאמה בין מוסדות ההשכלה לשוק העבודה: השקעה בזיהוי, בתגמול ובהסמכת מיומנויות שנרכשו גם מחוץ למסגרות הלמידה הפורמלית.
שיפור היכולות המקצועיות והנגשת הזדמנויות הכשרה גמישות ומודולריות.
נקיטת פעולות לצמצום הפערים ברמת המיומנויות, תוך התמקדות באוכלוסיות מוחלשות ובעלי השכלה נמוכה.
הערות שוליים

↑  ממצאים ראשונים מתוך סקר מיומנויות (PIAAC (2022–2023, באתר הלשכה המרכזית לסטטיסטיקה
↑  OECD (2013). OECD Skills Outlook 2013.
↑  Thorn, William (2009). "International Adult Literacy and Basic Skills Surveys in the OECD Region". OECD Education Working Papers. OECD Publishing. 26. נבדק ב-2013-04-26.
↑  "Survey of Adult Skills (PIAAC)". OECD.
↑  Adult Literacy and Lifeskills (ALL) - Overview, nces.ed.gov (באנגלית)
↑  [https://www.gesis.org/fileadmin/piaac/Downloadbereich/PIAAC_Zusammenfassung_engl.pdf PIAAC 2012:
Overview of the Main Results]
↑  "Adult Literacy and Lifeskills (ALL) - Overview".
↑  "PIAAC - Organisation for Economic Co-operation and Development". www.oecd.org. אורכב מ-המקור ב-2013-08-09.
↑  Beatrice Rammstedt; Daniela Ackermann; Susanne Helmschrott; Anja Klaukien; Débora B. Maehler; Silke Martin; Natascha Massing; Anouk Zabal (2013). PIAAC 2012: Overview of the Main Results (PDF).
↑  Do Adults Have the Skills They Need to Thrive in a Changing World?, OECD, ‏2024-12-10 (באנגלית)
↑  חיים פורטנוי, מיומנויות בוגרים PIAAC. מימצאים ראשונים, באתר הלישכה המרכזית לסטטיסטיקה, ‏10.12.24
↑  Survey of Adults Skills 2023: Israel, OECD, ‏2024-12-10 (באנגלית)
↑  שחר אילן, אחרי ההתרסקות במתמטיקה: צניחה גם במבחני מיומנויות המבוגרים, באתר כלכליסט, 10 בדצמבר 2024
↑  לא יודעים לקרוא: המיומנויות של הישראלים - מהנמוכות במדינות המפותחות, באתר ישראל היום, ‏10.12.24
↑  מאיה בר, ‏"לשליש מהישראלים יש יכולת קריאה של ילד בן 10", באתר ‏מאקו‏, 10 בדצמבר 2024
↑  לא יודעים לקרוא: המיומנויות של הישראלים - מהנמוכות במדינות המפותחות
עומרי כספי

| --- | --- |

כספי מטביע במדי יוסטון רוקטס, 2013
 לידה:  22 ביוני 1988 (בן 36) חולון, ישראל ישראל
 עמדה:  סמול פורוורד, פאוור פורוורד
 גובה:  2.06 מטרים (6.8 רגל)
 מספר:  7,9,18,36
 דראפט:  בחירה מספר 23, 2009 סקרמנטו קינגס
 קבוצות כשחקן
 2005–2009   2006–2007   2009–2011   2011–2013   2013–2014   2014–2017   2017   2017   2017–2018   2018–2019   2019–2021:  מכבי תל אביב   ← הפועל גליל עליון   סקרמנטו קינגס   קליבלנד קאבלירס   יוסטון רוקטס   סקרמנטו קינגס   ניו אורלינס פליקנס   מינסוטה טימברוולבס   גולדן סטייט ווריורס   ממפיס גריזליס   מכבי תל אביב
 הישגים כשחקן
 אליפות המדינה (2007,2009,2020,2021)   גביע המדינה (2006,2021)   גביע הליגה (2007, 2021)   חמישיית העונה בליגת העל (2009)   השחקן השישי בליגת העל (2008)
עומרי משה כַּסְפִּי (נולד ב-22 ביוני 1988, ז' בתמוז ה'תשמ"ח) הוא כדורסלן עבר ישראלי וקפטן נבחרת ישראל בכדורסל בעבר, ששיחק בעמדות הסמול פורוורד והפאוור פורוורד. גובהו 2.06 מטרים (6.8 רגל). כספי הוא הכדורסלן הישראלי הראשון ששיחק בליגת ה-NBA, וכן הישראלי הראשון שנבחר בסיבוב הראשון של דראפט ה-NBA. נחשב בעיני רבים לאחד מגדולי שחקני הכדורסל הישראלים בכל הזמנים.
ביוגרפיה

כספי נולד בחולון וגדל והתחנך ביבנה. יש לו אח גדול ואחות קטנה, אביו היה לוחם בימ"מ.
בילדותו שיחק בקבוצות אליצור יבנה ובמכבי ראשון לציון. בגיל 13 עבר לקבוצת הנערים של מכבי תל אביב, עימה זכה בשנת 2004, באליפות המדינה לנערים, והיה בחמישיית העונה יחד עם גל מקל וגלעד שיקלר. במקביל, שיחק בתיכון בקבוצת הכדורסל של הגימנסיה הריאלית ראשון לציון. במסגרת ליגת הנוער שיחק במדי מכבי תל אביב, עימה העפיל לגמר גביע המדינה נגד הפועל תל אביב.
קריירה > ישראל

בעונת 2005/2006 הצטרף לקבוצת הבוגרים של מכבי תל אביב. בעונת 2006/2007 הושאל כספי לקבוצת הפועל גליל עליון, בה היה לאחד השחקנים הבולטים ואף דורג רביעי מבין השחקנים הישראליים בליגה כולה, עם 11.2 נקודות בממוצע למשחק. בנוסף, זכה בתואר "תגלית העונה". באותה שנה השתתף במחנה נייקי בארצות הברית והצטיין במשחק נגד נבחרת ארצות הברית, כשקלע 14 נקודות.
בעונת 2007/2008, שב כספי לשחק במכבי תל אביב. תחת עודד קטש וצביקה שרף, רשם כספי ממוצעים של 11.2 נקודות ו-4 כדורים חוזרים למשחק בליגת העל, ו-4.5 נקודות ו-2.1 כדורים חוזרים למשחק ביורוליג. הוא העפיל עם מכבי תל אביב למשחקי הגמר של היורוליג, ליגת העל, גביע המדינה וגביע הליגה, אך הצליח לזכות איתה רק באחרון. בנוסף, הפסידה מכבי את האליפות להפועל חולון אחרי 14 שנות זכייה רצופות. בסוף העונה, הוענק לכספי תואר השחקן השישי בליגת העל. במהלך עונה זו שיפר כספי את יכולותיו, ומספר סקאוטים מה-NBA באו לצפות בו. הוא נרשם לדראפט 2008, ועם תום העונה נסע לארצות הברית על מנת להיבחן במספר קבוצות. כספי הרשים בכל הקבוצות בהן נבחן ובעיקר בדטרויט פיסטונס ובקליבלנד קאבלירס, אך משאף קבוצה לא התחייבה שתבחר בו, החליט לוותר על ההשתתפות בדראפט בעונה זו.
בעונת 2008/2009, הפך כספי לאחד השחקנים המובילים במכבי תל אביב, ואף פתח בחמישייה, 14 פעמים מתוך 21 המשחקים, בהם שיחק בליגה. הוא סיים את העונה הסדירה עם ממוצע של 12.6 נקודות למשחק, כשהוא קולע באחוזים מצוינים של 71.9% מטווח שתי הנקודות, 42.6% מטווח שלוש הנקודות ו-75% מקו העונשין. כספי הצליח בעונה זו גם במסגרת היורוליג, ונבחר במקום הרביעי ברשימת השחקנים הצעירים המצטיינים של השנה באירופה.
קריירה > סקרמנטו קינגס

בדראפט ה-NBA ‏2009 נבחר כספי בסיבוב הראשון, במקום ה-23, על ידי קבוצת סקרמנטו קינגס והיה לישראלי הראשון שנבחר בסיבוב הראשון בדראפט. ביולי אותה שנה חתם על חוזה בקבוצה, ובכך הפך לישראלי הראשון ב-NBA.
ב-28 באוקטובר 2009 ערך כספי את הופעת הבכורה שלו בליגה, כאשר עלה כמחליף במשחק נגד אוקלהומה סיטי ת'אנדר. הוא סיים את המשחק עם 15 נקודות ב-19 דקות משחק בלבד. גם בהמשך הדרך הצטיין כספי והפך לאחד משני ה"רוקיז" המובילים בסקרמנטו, לצד טייריק אוונס. תחילת העונה שלו ב-NBA נחשבה להצלחה; ב-6 בינואר 2010 דורג כספי במקום הראשון בדירוג הרוקיז של ESPN‏. במהלך החלק הראשון של העונה היו לכספי מספר הופעות מרשימות, בין היתר נגד הלוס אנג'לס לייקרס אשר זכו בהמשך העונה באליפות, ובמהלך תקופה זו הוא אף קלע שיא אישי של 24 נקודות.
בהמשך, נבחר כספי לשחק בנבחרת הרוקיז, במשחק נגד נבחרת סופמורס כחלק מסוף שבוע האולסטאר. במשחק זה קלע כספי 13 נקודות, להן הוסיף 5 כדורים חוזרים, 3 אסיסטים וחטיפה אחת ב-24 דקות, ונבחרתו ניצחה בתוצאה 128:140. לאחר פגרת האולסטאר, ירדו ממוצעיו של כספי, ובתום העונה הוא נכלל בסגל הסקרמנטו קינגס לליגת הקיץ.
באוקטובר 2010 מימשה סקרמנטו קינגס את האופציה על כספי, על מנת שימשיך לשחק בקבוצה עד לסוף עונת 2012.
קריירה > קליבלנד קאבלירס

ב-30 ביוני 2011 נשלח כספי לקליבלנד קאבלירס בתמורה לפאוור פורוורד ג'יי. ג'יי. היקסון. ב-22 בספטמבר 2011 דורג כספי על ידי ESPN במקום ה-158 בדירוג שחקני ה-NBA מתוך 500 שחקנים. בתחילת עונת 2011/2012 קיבל כספי קרדיט רב ממאמנו ביירון סקוט, אולם לאחר שעלה בחמישייה הפותחת ב-35 משחקים, איבד את מקומו באמצע העונה לאלונזו ג'י. גם בעונה העוקבת, עונת 2012/2013, לא הצליח כספי לזכות בחזרה באמונו של סקוט. הוא עבר במהלך העונה ניתוח בתוספתן ולקח חלק לאורך העונה ב-43 משחקים בהם שותף ב-11.7 דקות למשחק בלבד.
קריירה > יוסטון רוקטס

לקראת עונת 2013/2014 חתם כספי ביוסטון רוקטס לשתי עונות עם אופציה לעונה נוספת. ביוסטון, הסיט אותו מאמנו קווין מקהייל לשחק הן בעמדת הסמול פורוורד והן בעמדת הפאוור פורוורד. הוא קיבל במהלך העונה 18.1 דקות, בהן רשם 6.9 נקודות בממוצע, ויוסטון סיימה את העונה עם מאזן של 54 ניצחונות מול 28 הפסדים בלבד, ובמקום הרביעי במערב. במשחקי הפלייאוף פגשה יוסטון את פורטלנד טרייל בלייזרס. כספי לא שותף בסדרה כלל, ויוסטון הפסידה בשישה משחקים בתוצאה 2–4.
קריירה > החזרה לסקרמנטו

בסיום העונה, הועבר כספי מיוסטון לניו אורלינס פליקנס כחלק מטרייד שכלל 3 שחקנים, אך נופה מסגל הקבוצה לאחר מספר ימים, ולקראת העונה הבאה שב וחתם בסקרמנטו קינגס. במהלך עונת 2014/2015, מונה ג'ורג' קארל, שדוגל במשחק מהיר, למאמנה של הקבוצה. כספי השתלב היטב בסגנון משחקו המהיר של קארל, רשם שיא קריירה כשקלע 31 נקודות מול מינסוטה טימברוולבס, ובסיום העונה חתם לשנתיים נוספות בקבוצה.
בעונה הבאה 2015/2016, המשיך כספי להציג יכולת גבוהה תחת קארל, ובדצמבר קלע שיא קריירה חדש של 36 נקודות בהפסד קבוצתו לגולדן סטייט ווריורס, בהם שיא מועדון של תשע שלשות. הוא סיים את העונה עם שיא קריירה של 11.8 נקודות ו-5.9 ריבאונדים למשחק.
במחצית הראשונה של עונת 2016/2017, זכה כספי לדקות מועטות תחת מאמנו דייוויד ייגר. במהלך חודש ינואר נפצע ברגלו במהלך אימון, פציעה שהשביתה אותו עד לפגרת האולסטאר.
קריירה > ניו אורלינס פליקנס

ב-20 בפברואר 2017 הועבר בטרייד לניו אורלינס פליקנס, יחד עם דמרקוס קאזינס, בתמורה לבאדי הילד, טייריק אוונס, לנגסטון גאלוויי ושתי בחירות דראפט עתידיות. ארבעה ימים לאחר מכן ערך את הופעת הבכורה שלו במהלכה קלע 12 נקודות, אך גם שבר את בוהן רגלו הימנית. בעקבות הפציעה שוחרר מהקבוצה באופן מיידי.
קריירה > מינסוטה טימברוולבס

ב-20 במרץ 2017, חתם כספי במינסוטה טימברוולבס. הוא השתתף ב-13 משחקים ולא בלט.
קריירה > גולדן סטייט ווריורס

ב-12 ביולי 2017, חתם כספי בגולדן סטייט ווריורס, אלופת ה-NBA. במהלך העונה העמיד ממוצעים של 5.7 נקודות, 1.0 אסיסטים ו-3.8 כדורים חוזרים למשחק.
כספי נפצע כשלוש פעמים במהלך העונה, והפציעה המשמעותית הייתה חודש לפני הפלייאוף. ב-7 באפריל 2018, שוחרר כספי מהקבוצה עקב פציעותיו הרבות, שבעה ימים לפני פתיחת הפלייאוף.
אף על פי שעזב את הקבוצה, הוענקה לו טבעת אליפות על חלקו בזכייתה באליפות ה-NBA.
קריירה > ממפיס גריזליס

ב-12 ביולי 2018, חתם כספי בממפיס גריזליס לעונה. ב-6 בנובמבר 2018, קיבל כספי בטקס שנערך לכבודו לפני המשחק בין הממפיס גריזליס לגולדן סטייט ווריורס, את טבעת אליפות ה-NBA, זאת כהוקרה על תרומתו לקבוצה במהלך העונה הסדירה. ב-7 בפברואר 2019, שוחרר מהגריזליס בעקבות השבתה שנגרמה לו בשל פציעות שספג במשך העונה.
קריירה > מכבי תל אביב

באוגוסט 2019, חזר למועדון נעוריו, מכבי תל אביב.
במהלך אחד המשחקים נפצע כספי, והתגלתה אצלו שחיקת סחוס חמורה בברכו. כספי עבר ניתוח ב-1 בפברואר, ובכך הקטין את סיכוייו לחזור לעונת המשחקים 2019/2020. ב-23 בנובמבר 2020, חזר לשחק במדי מכבי בליגה במסגרת עונת 2020/2021, וביולי 2021 זכה עם הקבוצה באליפות הליגה. באותה עונה זכה עם הקבוצה גם בגביע המדינה וגביע ווינר סל.
בעקבות פציעה במשחק בספטמבר 2019 נקבעה לו נכות זמנית של 10%, בגינה קיבל מהמוסד לביטוח לאומי מענק של 173,720 ש"ח.
ב-18 ביולי 2021, הודיע כספי על פרישה ממשחק פעיל.
נבחרת ישראל

כספי שיחק בנבחרת הנוער של ישראל, שזכתה במקום השביעי באליפות אירופה בשנת 2005. באליפות שנערכה בשנת 2006, בה זכתה ישראל במקום ה-11, היה כספי השלישי בטבלת הקלעים של הטורניר, עם 21.4 נקודות למשחק, והיה למוסר האסיסטים המצטיין של הנבחרת, עם 7.1 אסיסטים למשחק.
בשנת 2007, שיחק בשורות נבחרת העתודה, שזכתה במקום השישי באליפות אירופה. גם בטורניר זה היה השלישי בטבלת הקלעים, עם 17.9 נקודות למשחק. באותה שנה זומן לראשונה גם לסגל הנבחרת הבוגרת לקראת טורניר "ההזדמנות האחרונה", אך בסופו של דבר לא נטל חלק באליפות אירופה עצמה.
בשנת 2009, נעדר ממשחקי הנבחרת באליפות אירופה, מאחר שהתמקד בהכנה לעונת ה-NBA. בשנת 2010, שב לשחק במדיה במסגרת מוקדמות אליפות אירופה. כספי סיים את טורניר המוקדמות כקלע המוביל של הנבחרת (16.9 נקודות בממוצע למשחק). משחק השיא שלו היה בניצחון הנבחרת על נבחרת מונטנגרו, בו קלע 30 נקודות.
בשנת 2011, נעדר שוב ממשחקי הנבחרת באליפות אירופה בגלל פציעה.
באוגוסט 2015 מונה כספי לקפטן הנבחרת, בעקבות פציעתו של יותם הלפרין
פרסים והוקרה

ב-2008–2009, נבחר במקום הרביעי ברשימת השחקנים הצעירים המצטיינים של השנה באירופה
בדצמבר 2010 נבחר כספי לרשימת 15 השחקנים שמועמדים לתואר שחקן השנה מטעם פיב"א.
בשנים 2013, 2014 ו-2015 זכה בתואר כדורסלן השנה בתחרות ספורטאי השנה בישראל.
בדצמבר 2015, זכה בפרס הספורט הישראלי מטעם משרד התרבות והספורט על הצטיינות בתחומו.
כספי היה אחד המועמדים הסופיים להדלקת משואה בטקס המרכזי של יום העצמאות ה-70 למדינת ישראל, אולם גולדן סטייט ווריירס סירבה לשחרר אותו לטקס.
בשנת 2018, קיבל את תואר "ספורטאי ה-70" מטעם משרד התרבות והספורט.
ב-18 ביולי 2021, נפרד כספי מהכדורסל, באירוע רב משתתפים מעולם הכדורסל ועיתונאים, שנערך לכבודו בהיכל מנורה תל אביב.
נכון ל-2023 כספי הוא שחקן האן.בי.איי בעל מספר המשחקים הרב ביותר, שלא השתתף במשחק פלייאוף, מאז המצאת קשת השלוש. כספי שיחק 588 משחקים באן.בי.איי ב-7 קבוצות שונות ולאורך 10 עונות, כשאף אחד מהם איננו משחק פלייאוף.
תארים

אליפויות (4): 2006/2007, 2008/2009, 2019/2020, 2020/2021
גביעי מדינה (2): 2005/2006, 2020/2021
גביעי ווינר סל (2): 2007/2008, 2020/2021
תארים > הישגים אישיים

הישראלי הראשון ב-NBA ‏ (2009)
הישראלי הראשון שנבחר בסיבוב הראשון ב-דראפט ה-NBA ‏ (2009)
תגלית העונה (2007)
השחקן השישי בליגת העל (2008)
חמישיית העונה בליגת העל (2009)
סטטיסטיקות הקריירה

הנתונים מעודכנים לסוף עונת 2018/2019:
סטטיסטיקות הקריירה > בליגת העל הישראלית (כולל פלייאוף)

| עונה | קבוצה | משחקים | חמישייה | דקות | אחוזים מהשדה | אחוזים מהשלוש | אחוזים מהעונשין | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2005/2006 | מכבי תל אביב | 21 | 0 | 9.4 | 65.1 | 25.0 | 65.8 | 2.1 | 0.9 | 0.5 | 0.1 | 4.2 |
| 2006/2007 | גליל עליון | 28 | 13 | 20.7 | 52.0 | 45.6 | 69.5 | 3.1 | 1.1 | 0.9 | 0.4 | 11.1 |
| 2007/2008 | מכבי תל אביב | 27 | 18 | 20.3 | 57.8 | 29.2 | 73.2 | 4.0 | 1.4 | 0.4 | 0.3 | 10.4 |
| 2008/2009 | מכבי תל אביב | 27 | 20 | 25.3 | 38.5 | 75.3 | 74.8 | 1.8 | 0.8 | 0.3 |  | 12.8 |
| 2019/2020 | מכבי תל אביב | 6 | 4 | 17.8 | 50.0 | 33.3 | 75.0 | 5.7 | 2.8 | 1.3 | 0.5 | 9.8 |
| קריירה |  | 103 | 51 | 18.5 | 59.7 | 37.9 | 70.8 | 3.6 | 1.3 | 0.7 | 0.2 | 10.0 |
סטטיסטיקות הקריירה > ביורוליג

| עונה | קבוצה ‏ ‏ | משחקים | חמישייה | דקות | אחוזים מהשדה | אחוזים מהשלוש | אחוזים מהעונשין | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2005/2006 | מכבי תל אביב | 3 | 0 | 2.4 | 0.0 | 0.0 | 50.0 | 0.0 | 0.0 | 0.0 | 0.0 | 0.7 |
| 2006/2007 | גליל עליון1 | 6 | - | 22.5 | 63.0 | 41.6 | 67.8 | 3.2 | 1.3 | 1.3 | 0.2 | 15.3 |
| 2007/2008 | מכבי תל אביב | 20 | 7 | 11.2 | 61.5 | 28.6 | 60.0 | 2.1 | 0.6 | 0.3 | 0.2 | 4.6 |
| 2008/2009 | מכבי תל אביב | 16 | 8 | 17.3 | 51.8 | 45.0 | 77.1 | 3.1 | 0.4 | 0.8 | 0.2 | 8.8 |
| 2019/2020 | מכבי תל אביב | 6 | 6 | 21.1 | 72.2 | 25.0 | 56.0 | 5.3 | 3.2 | 1.3 | 0.2 | 12 |
| קריירה |  | 45 | 15 | 14.4 | 56.5 | 38.2 | 68.4 | 2.4 | 0.6 | 0.6 | 0.2 | 7.2 |
גביע האתגר
סטטיסטיקות הקריירה > בעונה הסדירה של ה-NBA

| עונה | קבוצה | משחקים | חמישייה | דקות | אחוזים מהשדה | אחוזים מהשלוש | אחוזים מהעונשין | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2009/2010 | סקרמנטו | 77 | 31 | 25.1 | 44.6 | 36.9 | 67.2 | 4.5 | 1.2 | 0.7 | 0.2 | 10.3 |
| 2010/2011 | סקרמנטו | 71 | 27 | 24.0 | 41.2 | 37.2 | 67.3 | 4.3 | 1.0 | 0.8 | 0.2 | 8.6 |
| 2011/2012 | קליבלנד | 65 | 35 | 20.6 | 40.3 | 31.5 | 68.5 | 3.5 | 1.0 | 0.6 | 0.3 | 7.1 |
| 2012/2013 | קליבלנד | 43 | 1 | 11.7 | 39.4 | 32.9 | 53.7 | 2.7 | 0.7 | 0.6 | 0.3 | 4.0 |
| 2013/2014 | יוסטון | 71 | 2 | 18.1 | 42.2 | 34.7 | 68.0 | 3.7 | 1.2 | 0.6 | 0.2 | 6.9 |
| 2014/2015 | סקרמנטו | 67 | 19 | 21.1 | 48.9 | 40.2 | 73.3 | 3.9 | 1.5 | 0.5 | 0.1 | 8.9 |
| 2015/2016 | סקרמנטו | 69 | 21 | 27.2 | 48.1 | 40.9 | 64.8 | 5.9 | 1.4 | 0.8 | 0.2 | 11.8 |
| 2016/2017 | סקרמנטו | 22 | 2 | 18.0 | 45.3 | 37.9 | 57.1 | 4.1 | 1.2 | 0.5 | 0.0 | 5.9 |
| 2016/2017 | ניו אורלינס | 1 | 0 | 24.0 | 55.6 | 50.0 | – | 2.0 | 0.0 | 0.0 | 0.0 | 12.0 |
| 2016/2017 | מינסוטה | 13 | 0 | 17.1 | 48.7 | 20.0 | 62.5 | 1.5 | 0.8 | 1.0 | 0.2 | 3.5 |
| 2017/2018 | גולדן סטייט | 53 | 7 | 14.0 | 58.0 | 45.5 | 72.5 | 3.8 | 1.0 | 0.3 | 0.4 | 5.7 |
| 2018/2019 | ממפיס | 36 | 0 | 14.4 | 53.4 | 34.9 | 67.2 | 3.2 | 0.7 | 0.6 | 0.3 | 6.3 |
| קריירה |  | 588 | 145 | 20.3 | 45.4 | 36.8 | 67.8 | 4.0 | 1.1 | 0.6 | 0.2 | 8.1 |
↑  בשל שביתת שחקנים ב-NBA התקיימו בעונת 2011/2012 66 משחקים בלבד
מחוץ למגרש

כספי שימש כפרזנטור הראשי של חברת תלמה בין השנים 2011–2021, והוחלף על ידי האלופה האולימפית לינוי אשרם ושחקן ה-NBA דני אבדיה.
מחוץ למגרש > הפודקאסט של עומרי כספי

במהלך הסגר הראשון בתקופת מגפת הקורונה תוך כדי תהליך שיקום מניתוח בברך שעבר, החל כספי להקליט פודקאסט עצמאי בשם "הפודקאסט של עומרי כספי". הפודקאסט מתנהל בעברית ואנגלית לסירוגין, כתלות באורח. הפרק הראשון, בו מתארח הכדורסלן הישראלי דני אבדיה לקראת דראפט ה-NBA 2020, עלה לערוץ היוטיוב הרשמי ב־27 במאי 2020.
ב-3 בספטמבר 2021 זכה הפודקאסט בתואר "פודקאסט השנה לשנת תשפ"א" מטעם ערוץ ישראל בידור.
ב-12 בינואר 2022 זכה הפודקאסט במקום השני בתחרות "פודקאסט הראיונות של השנה לשנת 2021" באתר Geektime לאחר תחרות צמודה עם "גיקונומי" שזכה במקום הראשון.
מחוץ למגרש > קריירה פיננסית

בשנת 2022 הקים כספי ביחד עם דייוויד ציטרון, קרן הון סיכון בשם Sheva (שבע) והשקיע בקרן של גילי רענן המושקעת בחברת Wiz.
פעילות ציבורית

כספי מזוהה עם הציבור הימני בישראל, ובראיון בשנת 2022 אמר כספי כי הוא תומך בענישה קשה למחבלים ותומך בגירוש משפחותיהם מישראל, עוד אמר כספי בראיון כי לפעמים מגדיר את עצמו כ"ימני יותר מבן גביר"
עוד אמר כספי כי הוא מעריך מאוד את פעילות חב"ד.
במהלך מלחמת חרבות ברזל יזם וארגן כספי סיור של אילון מאסק בעוטף עזה, יחד עם ראש הממשלה בנימין נתניהו.
חיים אישיים

בשנת 2012 הוסיף כספי את השם של סבו, משה, בתעודת הזהות בתור שמו האמצעי. ביוני 2016 הוא נישא לשני רודרמן. ביולי 2017 נולדה בתם הבכורה, שנתיים לאחר מכן נולדה בתם השנייה, ובינואר 2022 נולד להם בן ראשון.
פורום תקנה

| --- | --- |

 מדינה:  ישראל 
 מטה הארגון:  ירושלים 
 מייסדים:  יהודית שילת 
 תקופת הפעילות:  2003–הווה (כ־22 שנים) 
 www.takana.org.il
 
הלוגו הקודם של פורום "תקנה"
פורום תקנה היא עמותה המורכבת מאישים דתיים בעיקר מתוך הציונות הדתית, המיועדת לטיפול בתלונות על הטרדות מיניות מצד בעלי סמכות ומנהיגים דתיים מתוך כלל המגזרים והתנועות הדתיות יהודיות בארץ.